ফলো অন-এর পর দ্বিতীয় ইনিংসে দুরন্ত লড়াই ক্যারিবিয়ানদের!

ওয়েব ডেস্ক : দিল্লিতে চলছে ভারত (India) ও ওয়েস্ট ইন্ডিজের (West Indies) মধ্যে দ্বিতীয় টেস্ট (Test)। টেস্টে ক্যারিবিয়ানদের কাছে ৫১৮ রানের টার্গেট দিয়েছিল টিম ইন্ডিয়া (Team India)। তবে তা তাড়া করতে নেমে ২৪৮ রানে শেষ হয়ে গিয়েছিল ক্যারিবিয়ানদের ইনিংস। ফলো অন বাঁচাতে পারেনি তাঁরা। কিন্তু, ফের মাঠে নেমে লড়াকু মানসিকতার পরিচয় দিল ওয়েস্ট ইন্ডিজ। তৃতীয় দিনের শেষে ২ উইকেট হারিয়ে স্কোর বোর্ডে রয়েছে ১৭৩ রান। তবে ভারত এখনও রয়েছে ৯৭ রানে এগিয়ে।

তৃতীয় দিনে ক্যারিবিয়ানদের প্রথম ইনিংস শুরু হতেই পর পর চার উইকেট হারায় ওয়েস্ট ইন্ডিজ (West Indies)। ১৪০ থেকে ১৭৫ রানের মধ্যে চার উইকেট তুলে নেন ভারতীয় বোলাররা। শেষ দিকে কিছুটা লড়াই চালান খারি পিয়ের ও অ্যান্ডারসন ফিলিপ। তবে জশপ্রীত বুমরা ও কূলদীপ যাদপের দাপটে ওয়েস্ট ইন্ডিজের সেই আশাও শেষ হয়ে যায়। ফলে ২৭০ রানে পিছিয়ে থেকে ফলো অন চাপে রস্টন চেজদের ঘাড়ে।

আরও খবর : ২৪৮ রানে শেষ ইনিংস, ফলো অন এড়াতে পারল না ওয়েস্ট ইন্ডিজ!

এর পর ফলো অন খেয়ে ফের মাঠে নামে ওয়েস্ট ইন্ডিজের (West Indies) ব্যাটাররা। তবে দ্বিতীয় ইনিংসের শুরুটা খারাপ করেন তাঁরা। শুরুতেই তাদের ২ উইকেট পড়ে গিয়েছিল। তেগনারিন চন্দ্রপলকে ১০ রানে আউট করেন মহম্মদ সিরাজ এবং অ্যালিক অ্যাথানাজকে আউট করেন ওয়াশিংটন সুন্দর। কিন্তু এর পরে লড়াই চালিয়ে যান জন ক্যাম্পবেল ও শাই হোপ। ক্যাম্পবেল ১৪৫ বলে ৮৭ রানে অপারিত রয়েছেন। অন্য দিকে ৬৬ রানে অপরাজিত রয়েছেন হোপ। ফলে সিরিজে এই প্রথমবার ওয়েস্ট ইন্ডিজের ব্যাটারকে শক্তপোক্ত দেখাচ্ছে। তবে এখনও ৯৮ রান পিছিয়ে রয়েছে তারা।

তৃতীয় দিনের শেষে ওয়েস্ট ইন্ডিজের স্কোর ২ উইকেটে ১৭৩। ফলে চতুর্থ দিনের শুরুতেই উইকেট না তুলতে পারলে, তা চিন্তার বিষয় হতে পারে শুভমন গিলদের কাছে। ওয়েস্ট ইন্ডিজের প্রথম ইনিংসে কূলদীপ যেভাবে উইকেট নিয়েছেন, চুতর্থ দিনেও তেমন দাপট দেখাতে পারবেন? প্রশ্ন থাকছে। তবে একা কূলদীপ নন, দলের বাকি সদস্যকেও সেই দায়িত্ব নিতে হবে।