ক্যারিবিয়ান ড্রেসিং রুমে গম্ভীর, কী পরামর্শ দিলেন?

স্পোর্টস ডেস্ক: দুই টেস্টের সিরিজে ওয়েস্ট ইন্ডিজকে (West Indies) ২-০ ধরাশায়ী করেছে ভারত (India)। ক্যারিবিয়ান খেলোয়াড়রা স্বাভাবিকভাবেই শারীরিক এবং আরও বেশি করে মানসিকভাবে বিধ্বস্ত। তাঁদের মনোবল বাড়ালেন ভারতের হেড কোচ গৌতম গম্ভীর (Gautam Gambhir)। দিল্লি টেস্ট শেষ হওয়ার পর তিনি চলে গেলেন প্রতিপক্ষের ড্রেসিং রুমে। তাদের হেড কোচ ড্যারেন স্যামির (Darren Sammy) পাশে দাঁড়িয়ে বললেন, ওয়েস্ট ইন্ডিজের বিশ্ব ক্রিকেটকে প্রয়োজন নেই, বিশ্ব ক্রিকেটের ওয়েস্ট ইন্ডিজকে প্রয়োজন।

আমেদাবাদ টেস্টের দুই ইনিংস এবং দিল্লিতে প্রথম ইনিংসে ক্যারিবিয়ান ইনিংসে ভরাডুবি হয়েছিল ওয়েস্ট ইন্ডিজের। তবে দ্বিতীয় টেস্টের দ্বিতীয় ইনিংসে দৃঢ়তা দেখায় রস্টন চেজের (Roston Chase) দল। ৩৯০ রান করে তারা, যার ফলে চতুর্থ ইনিংসে ১২১ রান তাড়া করতে হয় শুভমন গিলদের। ভারত শেষ পর্যন্ত সাত উইকেটে জিতলেও, ক্যারিবিয়ানদের লড়াই প্রশংসিত হয়েছে। ওই লড়াইয়ের প্রশংসা করেছেন গম্ভীরও।

আরও পড়ুন: পাঁচ গোল দিয়ে বিশ্বকাপের টিকিট পেল ইংল্যান্ড

ক্যারিবিয়ান দলের খেলোয়াড়দের গম্ভীর মনে করিয়ে দেন, তাঁরা একটা উদ্দেশ্য সাধনের জন্য খেলছেন। সেই উদ্দেশ্য হল পরবর্তী প্রজন্মকে অনুপ্রাণিত করা। খেলার প্রতি ভালোবাসার থেকেও সেই উদ্দেশ্য আরও গুরুত্ব রাখে। গম্ভীর বলেন, অনেক দল আছে যারা ভালোবেসে ক্রিকেট খেলে, কিন্তু ওয়েস্ট ইন্ডিজের মতো খুব কম দলই আছে যাদের দায়িত্ব অনুপ্রেরণা জোগানোর।

ভারতের হেড কোচ আরও বলেন, “আমি জানি, এখানে দাঁড়িয়ে তোমাদের পারফরম্যান্স নিয়ে বলা খুবই সহজ। তবে তোমাদের দ্বিতীয় ইনিংসকে উদাহরণ হিসেবে খাড়া করে এগিয়ে যাওয়া উচিত।” আন্তর্জাতিক পর্যায়ে ক্রিকেট খেলতে ওয়েস্ট ইন্ডিজের খেলোয়াড়দের যে বহু বাধা বিপত্তি এবং প্রতিবন্ধকতার সম্মুখীন হতে হয় তাও স্বীকার করতে ভোলেননি গম্ভীর।